আগভান দোর্জিয়েভ
আগভান দোর্জিয়েভ (১৮৫৪-১৯৩৮) তিব্বতী বৌদ্ধধর্মের দ্গে-লুগ্স সম্প্রদায়ের একজন রুশ বৌদ্ধ ভিক্ষু ছিলেন। তিনি ত্রয়োদশ দলাই লামার একজন ঘনিষ্ঠ সহযোগী এবং তাঁর সঙ্গে রুশ সাম্রাজ্যের কূটনৈতিক সমন্বয়কারী ছিলেন। তিব্বতে রুশ নাগরিক হিসেবে তাঁর উপস্থিতি ভারতে অবস্থিত ব্রিটিশদের মধ্যে প্রাচ্যে রুশ সাম্রাজ্যের সম্প্রসারণ সম্বন্ধে আশঙ্কার সৃষ্টি করে। সেন্ট পিটার্সবার্গ শহরে [[দাতসান গুঞ্জেচোইনেই|রাশিয়ার প্রথম বৌদ্ধ মন্দির স্থাপন এবং ১৯১৩ খ্রিষ্টাব্দে [[মঙ্গোলিয়া ও তিব্বত সরকারের মধ্যে মৈত্রী চুক্তি]] স্বাক্ষরের জন্যে তিনি বিখ্যাত।
আগভান দোর্জিয়েভ ১৮৭৩ খ্রিষ্টাব্দে উনিশ বছর বয়সে [[তিব্বত|তিব্বতের]] [[দ্রেপুং বৌদ্ধবিহার|দ্রেপুং বৌদ্ধবিহার বিশ্ববিদ্যালয়ের]] গোমাং মহাবিদ্যালয়ে বৌদ্ধধর্ম সম্বন্ধে শিক্ষালাভের জন্য ভর্তি হন। পনেরো বছর শিক্ষালাভের পর তিনি ত্সানিদ খেনপো উপাধলাভ করেন। ১৯১০-এর দশকের শেষ ভাগ পর্যন্ত তিনি [[ত্রয়োদশ দলাই লামা|ত্রয়োদশ দলাই লামার]] আধ্যাত্মিক উপদেষ্টা এবং বিতর্কের সঙ্গী হিসেবে দায়িত্ব পালন করে তাঁর অত্যন্ত ঘনিষ্ঠ একজন সহযোগীতে পরিণত হন।
১৮৯৮ খ্রিষ্টাব্দে আগভান দোর্জিয়েভ গোমাং মহাবিদ্যালয়ের জন্য অর্থসাহায্যের জন্য [[সেন্ট পিটার্সবার্গ]] শহরে গেলে প্রাচ্যবিদ [[এস্পার উখটমস্কি|এস্পার উখটমস্কির]] সংস্পর্শে আসেন, যিনি তাঁকে জারের সঙ্গে সাক্ষাত ঘটাতে সাহায্য করেন। ১৮৯০-এর দশক থেকে দোর্জিয়েভ রাশিয়াকে উত্তর দিকে কিংবদন্তী রাজ্য [[শম্ভাল|শম্ভালের]] সঙ্গে তুলনা করে কাহিনী প্রচার করতে শুরু করেন যে [[জার]] [[দ্বিতীয় নিকোলাস]] তিব্বতে বৌদ্ধধর্ম রক্ষা করতে চান। ১৯০০ খ্রিষ্টাব্দের বসন্তকালে [[ত্রয়োদশ দলাই লামা]] দোর্জিয়েভের সঙ্গে ছয়জনের একটি প্রতিনিধিদলকে জারের নিকট প্রেরণ করেন। তাঁরা জারের সঙ্গে [[ক্রিমিয়া|ক্রিমিয়ার]] লিভাদিয়া প্রাসাদে জারের সঙ্গে সাক্ষাত করেন এবং সেখান থেকে রুশ অস্ত্রশস্ত্র নিয়ে [[লাসা]] ফিরে আসেন।
১৯০৩ খ্রিষ্টাব্দে [[ভারতের গভর্নর-জেনারেল]] [[লর্ড কার্জন]] বিশ্বাস করতে শুরু করেন যে রাশিয়া ও তিব্বতের মধ্যে গোপণ চুক্তি সম্পাদিত হয়েছে, যার ফলশ্রুতিতে ভারতে ব্রিটিশ রাজ বিপন্ন হওয়ার সম্ভাবনা রয়েছে। তিনি তিব্বতে উপস্থিত আগভান দোর্জিয়েভকে রুশ সরকারের কর্মচারী ও গুপ্তচর বলে সন্দেহ প্রকাশ করেন। তিব্বতের ওপর প্রভাব বিস্তার করে রাশিয়া মধ্য এশিয়ার বাণিজ্যপথগুলি নিজের অধীনস্থ করতে চায়, এই আশঙ্কায় [[ব্রিটিশদের তিব্বত অভিযান]] সংগঠিত হয়। ১৯০৪ খ্রিষ্টাব্দে দোর্জিয়েভ [[ত্রয়োদশ দলাই লামা|ত্রয়োদশ দলাই লামাকে]] [[মঙ্গোলিয়া|মঙ্গোলিয়ার]] [[উলান বাটোর|উর্গা]] শহরে পালিয়ে যেতে রাজী ক্রাতে সক্ষম হন। [[ব্রিটিশদের তিব্বত অভিযান|ব্রিটিশদের তিব্বত অভিযানের]] সময় দোর্জিয়ভ [[লাসা|লাসার]] অস্ত্রাগার ও গ্যানৎসে শহরের দুর্গ থেকে সামরিক কার্যকলাপের দায়িত্বে ছিলেন বলে খবর ছড়িয়ে পড়ে। কিন্তু দোর্জিয়েভ প্রকৃতই একজন রুশ গুপ্তচর ছিলেন কিনা এবিষয়ে তথ্যপ্রমাণের অভাব রয়েছে।
১৯০৯ খ্রিষ্টাব্দে জারের অনুমতিতে তিনি [[সেন্ট পিটার্সবার্গ]] শহরে [[দাতসান গুঞ্জেচোইনেই]] নামে একটি বৌদ্ধ মন্দির নির্মাণ করেন। এছাড়া ১৯১৩ খ্রিষ্টাব্দে তিনি আতসাগাতের বিহারে একটি চিকিৎসা শিক্ষাপ্রতিষ্ঠান নির্মাণ করেন, যা দ্রুত [[বুরয়াতিয়া|বুরয়াতিয়ায়]] তিব্বতী চিকিৎসাশাস্ত্র চর্চার একটিই কেন্দ্র হয়ে ওঠে।
১৯১৩ খ্রিষ্টাব্দে দোর্জিয়েভ ও দুইজন তিব্বতী প্রতিনিধি [[উলান বাটোর|উর্গা]] শহরে [[মঙ্গোলিয়া ও তিব্বত সরকারের মধ্যে মৈত্রী চুক্তি]] স্বাক্ষর করেন। এই চুক্তির মাধ্যমে [[তিব্বত]] ও [[মঙ্গোলিয়া]] উভয় রাষ্ট্র একে অপরকে স্বীকৃতি প্রদান করে এবং চীনের শাসনাধীনে না থেকে স্বাধীনতা ঘোষণা করে। এই ধরনের গুরুত্বপূর্ণ চুক্তি স্বাক্ষরের ব্যাপারে আদৌ দোর্জিয়েভের ওপর সরকারিভাবে দায়িত্ব দেওয়া হয়েছিল কিনা, তা এখনো বিতর্কিত বিষয়।
[[রুশ বিপ্লব (১৯১৭)|রুশ বিপ্লবের]] পরে দোর্জিয়েভকে গ্রেপ্তার করে মৃত্যুদণ্ড দেওয়া হয়, কিন্তু [[সেন্ট পিটার্সবার্গ]] শহরের কয়েকজন বন্ধুদের সাহায্যে তিনি ছাড়া পান। তাঁর নির্মিত [[দাতসান গুঞ্জেচোইনেই]] বৌদ্ধ মন্দিরটিতে লুঠপাট চালানো হয়। দ্রুত পরিবর্তিত পরিস্থিতিতে শান্তি স্থাপনের উদ্দেশ্যে দোর্জিয়েভ বৌদ্ধবিহারগুলিকে সমবায় খামারে পরিণত পরিকল্পনা জমা দেন। ১৯২৬ খ্রিষ্টাব্দে [[বুরয়াতিয়া প্রজাতন্ত্র|বুরয়াতিয়ার]] সকল বিহারকে জাতীয়করণ করে ভিক্ষুদের হাত থেকে প্রশাসনিক ক্ষমতা কেড়ে নিয়ে সাধারণ মানুষের সংগঠনগুলিকে দায়িত্ব দেওয়া হয়।
১৯৩৭ খ্রিষ্টাব্দের ১৩ই নভেম্বর [[ইওসিফ স্তালিন|জোসেফ স্তালিনের]] [[মহান শুদ্ধিকরণ|মহান শুদ্ধিকরণের]] সময় তাঁকে আবার গ্রেপ্তার করা হয়। তাঁর বিরুদ্ধে রাষ্ট্রদ্রোহিতা, সশস্ত্র বিদ্রোহের চক্রান্ত এবং মঙ্গোলঙ্গো জাপানীদের হয়ে গুপ্তচরগিরির অভিযোগ আনা হয়। ১৯৩৮ খ্রিষ্টাব্দের ২৯শে জানুয়েরী পুলিশ হেপাজতে জেল হাসপাতালে হৃদরোগে আক্রান্ত হয়ে তাঁর মৃত্যু হয়। তাঁকে চেলুতাইয়ের নিকটের জঙ্গলে একটি গুপ্ত সমাধিস্থানে সমাহিত করা হয়। তাঁর মৃত্যুর বাহান্ন বছর পরে ১৯৯০ খ্রিষ্টাব্দের ১৪ই মে তথ্যপ্রমাণের অভাবের কারণে তাঁর বিরুদ্ধে মামলা রদ করে দেওয়া হয়।[[বিষয়শ্রেণী:১৮৫৪-এ জন্ম]]
[[বিষয়শ্রেণী:১৯৩৮-এ মৃত্যু]]
[[বিষয়শ্রেণী:রাশিয়ার তিব্বতী বৌদ্ধ]]